Papersnake/gushiwen huggingface dataset:
旧冬得蒌蒿数十根植之舍傍今春遂可采撷辄持
郑清之（宋代）

蒌蒿见录尔雅篇，族谱系出荆楚壖。
居人采撷不论钱，横道躏楚如车前。
物有贵贱所遇然，鸡壅豕苓以帝言。
世间何有正味焉，耆芰昌歜性所便。
冰壶先生虀瓮传，敢骄玉食轻膏膻。
天随酷谓杞菊贤，一赋金石声相宣。
玉糁羹芋称苏仙，天上酥酡能比肩。
忆昔客授湘湖偏，乍逢此蒿口流涎。
嚼寒冰玉香满咽，绀滑琉璃鸣贝编。
糅以豚膏软如绵，脆甘丰腻洁且鲜。
天花石耳羞争妍，木鸡退飞山之巅。
笑渠芽蕨成儿拳，岸视槔圃眉宇轩。
七葅五菜谁敢先，独能兄事玉版禅。
一别楚产知几年，孤根朅来植鄞川。
春苗出土含晓烟，援条小摘喜欲癫。
故人千里方言还，调芼酌之双觥船。
枯肠慰满藜苋缘，食芹而美不敢专。
遣送兵厨羞俎笾，喷饭一笑筼筜边。
郧阳使署古柏为风雨所拔叹
陈廷桂（清代）

世间旧物不多在，泰山秦松孔林楷。霜皮铁骨人不如，曾见黄尘起东海。

郧阳八柏栽者谁，一一黛色青铜姿。支离偃蹇屹相向，苍然五老森须眉。

使署庭前两株立，太阴沈沈白日匿。饥鹰侧翅不敢窥，逡巡却恐蛟龙得。

我披绣衣岁一来，造次不踏阶前苔。八窗昼闭坐昏翳，虑惊幽暗精灵猜。

崇正年间乱离久，黑山铜马纵横走。城中瓦屋烧作灰，遗黎都成丧家狗。

此柏僵立烽火中，似有神鬼呵虚空。苍髯古貌阅人代，至今夭矫排天风。

人生有生复有化，已见三株飒崩谢。天精下追雷斧喧，此老摧颓忽霜夜。

丑形怪状今已无，耳畔仿佛闻嗟吁。毕宏韦偃不可见，恨不早写苍龙图。
表弟万大年宿郡斋为鼠蚊蚤所苦夜不安寝目为三害某辄申造物之意谕之以诗
王十朋（宋代）

万子游清源，颇爱风物好。胡为官舍中，害有蚊鼠蚤。

啮衣恣掀翻，聒耳倦挥扫。跳虫从何来，出没席与藁。

中夜不安寝，披衣起呼皂。禽鼠磔其尸，驱蚊熏以草。

炽炭烘衾裯，虮虱亦俱薧。三害稍稍除，高眠起忘早。

我时寝凝香，清梦到穹昊。仙官为我言，必大有家宝。

乃翁多隐德，子籍在蓬岛。天将成就之，故以此相恼。

要令坐达旦，万卷饱探讨。毋如老外兄，不学首空皓。

彼虫类最多，生育自洪造。尽杀则伤仁，兼容幸宽抱。

万子闻我言，往往笑绝倒。燔庐相参元，失马福塞老。

宴安生鸩毒，疾患资寿考。三害不必除，君言近乎道。
和周少隐实录院对竹三首
王之道（宋代）

夫子文章仆命骚，高标宁若岁寒凋。
惯看雄辩朝挥尘，想见清吟放度韶。
老去荷君频折简，时来容我尚同寮。
区区长倩何为者，不乐平原意本朝。
宫词一百首 其七十六
岳珂（宋代）

洛京韫椟起儒珍，进讲忠规德日新。禁苑金丝舞垂柳，万方已被发生仁。
如来影盘山千相寺石上有如来影像诗以咏之
弘历（清代）

如来无物不如来，无物不如本无物。岂于石上独留迹，得毋此石非真佛。

无物非佛，石岂独非。亘劫色相，不长苔衣。君不见古德跏趺背佛殿，自谓能参言语断。

此事瞒人那易瞒，识者嗤为担板汉。
会稽览古诗 其七 虞国墅
华镇（宋代）

山列翠屏围碧落，水流鸣管绕平田。郗家池馆萝芜后，金谷形容自渺然。
孛鹿谣
郑文焯（清代）

秋孛鹿，损万斛，东畦种禾西畦菽。禾头生耳菽生蠋，城中穰草千钱束。

孛鹿谣，哀嗷嗷。昨日湖水平南壕，鹅鸭集庐鱼升桥。

出无航，居无茅，荒荒饥色近在郊。四乡那不愁漂摇，邻灾况闻江有蛟。
耳聋
杜甫（唐代）

生年鹖冠子，叹世鹿皮翁。眼复几时暗，耳从前月聋。

猿鸣秋泪缺，雀噪晚愁空。黄落惊山树，呼儿问朔风。
峡山古调
杜曾（宋代）

滥觞岷山侧，朝宗盖自然。
沸沸出幽窦，滔滔成巨川。
深流疑彻地，远势欲浮天。
万石攒若斗，一流泻如悬。
二蜀通货博，三峡为防坚。
上下比难险，往来争泝沿。
冲高濆气盛，转急汹形圆。
行人戒仲夏，招子尚耆年。
风波虽灭裂，滩碛且丛骈。
湍声混蛮市，涨润入畲田。
旁临股且粟，顺下目无前。
浮沫逢槎聚，垂瀑依岸穿。
哀猿藏森耸，渴鹿听潺湲。
幽胜祠宇密，倾危村舍联。
寒沙淹宿雨，暖溆罩春烟。
青芜随远曲，白鸟戏轻涟。
常经祗名利，旧隐多神仙。
至清逃鰌鱓，极奥容鲟鳣。
楚臣忠义郁，巫女威福专。
龙骧战具敏，鲧嗣导功全。
瞿唐十里暗，滟滪一邱偏。
砥柱未足擬，吕梁诚浪传。
伊予非智者，被命徒勉旃。
尺短纠列郡，寸进乘孤船。
一步一篙探，百丈百夫牵。
通夕但耿耿，终日惟乾乾。
废职罹罪罟，委命通化甄。
寄言千金子，狂狷可闻焉。
避暑入古寺
郑思肖（宋代）

避暑入古寺，暂尔遣骚屑。
心静凉於秋，倏然适清悦。
彼哉谁氏子，对弈气争杰。
惜其二低手，彼此蔑奇着。
帝观发冷笑，连呼错错错。
救之不可及，流视入寥廓。
子聪惠书备言行路及游王屋物趣因以答
梅尧臣（宋代）

自我河桥来，清话殊未已。
亟言阅通畴，晨驾遂遵彼。
尺书忽见遗，经由皆可纪。
草草始辞家，匆匆渡河水。
前村客心速，入暮阴风起。
修路隘且长，疲骖未能止。
茅居聒夜舂，寒犬吠垆里。
明发西北行，岗峦踰迤逦。
丛蓁但蒙密，未见山中美。
谷开逢邑闾，岂谓连都鄙。
冠带一二同，麏麋左右比。
问子奚所之，俛眉聊启齿。
瞥往登天坛，烟云随步趾。
傍临日观低，却望嵩丘迩。
屑屑视尘埃，纷纷若蝼蚁。
便有林壑心，期将荣宦委。
我昔爱青苍，无时常徙倚。
今朝羡君游，胜事空耸企。
徒嗟黄绶身，莫接青霞轨。
安得凭羽翰，幽怀寄如此。
颂古一百二十一首
释宗杲（宋代）

好一殿功德，总是过去佛。
百福相严身，不使栴檀刻，
日日香烟夜夜灯，看来当甚乾萝葡。
题王逸老书饮中八仙歌
唐珙（元代）

前朝书法孰为盛，苏黄米蔡得其正。
法度难以晋魏论，气象可与欧虞并。
宣和金书类臣稷，筋骨通神工瘦硬。
大江南来万几暇，翰墨留神纵天性。
驱驰羲献走颜柳，神游八法轻万乘。
昭回云翰飞龙章，斡旋天机挥斗柄。
长枪大剑竟何用，恢复有志还未定。
太平遗老羔羊翁，草书时时发清兴。
天资自可凌汗漫，笔力犹能造遒劲。
年来神品不可得，醉素张颠夸草圣。
残篇断简付覆缶，玉轴牙签同弃甑。
摩娑故纸叹凋落，老眼昏花犹可认。
案头我正理蠹鱼，晴日好风窗几净。
蓬莱客 赠马彦高
马钰（金朝）

都同急。务场无本为愁客。为愁客。祷他官长，免教亏隔。遇予咒酒忘忧测。能医百病如扶溺。如扶溺。更宜规措，自然增息。
奉和送金城公主适西蕃应制
李峤（唐代）

汉帝抚戎臣，丝言命锦轮。还将弄机女，远嫁织皮人。

曲怨关山月，妆消道路尘。所嗟秾李树，空对小榆春。
和李季章校书西湖即事三首 其二
孙应时（宋代）

舴艋填芳渚，鞦韆闹粉墙。人争桃李节，吾忆藕花凉。
次韵子都兄寄伯封论书
李洪（宋代）

绝艺当如郢匠斤，家鸡野鹜漫分群。
山阴妙法羲传献，江左名声薄继欣。
竞作墨猪无健骨，谁知笔髓贵丰筋。
斯言举似秦谿后，三折君须子细分。
赠蔡俊民挟雷法兼眼科北行
陈杰（宋代）

乖龙捲雨焦土山，妖蟆蚀晴长夜漫。安得霹雳鞭龙起，取光还天磔蟆死。

寥落风霆道术空，坐看短世入盲聋。南人巫医尚方满，一试两长君恨晚。
初贬南巴至鄱阳，题李嘉祐江亭
刘长卿（唐代）

巴峤南行远，长江万里随。不才甘谪去，流水亦何之。

地远明君弃，天高酷吏欺。清山独往路，芳草未归时。

流落还相见，悲欢话所思。猜嫌伤薏苡，愁暮向江篱。

柳色迎高坞，荷衣照下帷。水云初起重，暮鸟远来迟。

白首看长剑，沧洲寄钓丝。沙鸥惊小吏，湖月上高枝。

稚子能吴语，新文怨楚辞。怜君不得意，川谷自逶迤。
石盆寺
李含章（宋代）

巨石保年琢，为盆势莫裁。
圆疑通泽国，深可并天台。
法水长时满，青莲向日开。
无人知此喻，寂寞首空回。
四和
项安世（宋代）

此世方当出手，君侯渠得忘情。
莫麽卖山高论，行哉破竹边声。
用韵答子有
洪咨夔（宋代）

旧雨来人眼底稀，春风独许共襟期。
斜川追古年年早，曲水从今事事奇。
烂漫和诗齐少长，淋漓被酒略崇卑。
惊回蜀道芳时梦，花亚银钗舞竹枝。
将至玉门作
李銮宣（清代）

五月边庭暑气无，重重烟树影模糊。沙洲风偃息鸡草，略约桥模昌马湖。

红日三竿城阙晓，青天一握雪山孤。从今重见中原景，甘向汾源友钓徒。
水调歌头·有美如花客
韩玉（宋代）

有美如花客，容饬尚中州。玉京杳渺际，与别几经秋。家在金河堤畔，身寄白苹洲末，南北两悠悠。休苦话萍梗，清泪已难收。

玉壶酒，倾潋滟，听君讴。伫雪却月，新弄一曲洗人忧。同是天涯沦落，何必平生相识，相见且迟留。明日征帆发，风月为君愁。
和陶劝农六首
苏轼（宋代）

听我苦言，其福永久。
利尔耡耜，好尔邻偶。
斩艾蓬藋，南东其亩。
父兄搢梴以抶游手。
雨後登度雪台
杨万里（宋代）

三日东园近却赊，东风翦翦雨斜斜。
春容雨打风吹尽，犹有金沙最後花。
戏赠
赵虚舟（唐代）

砌下梧桐叶正齐，花繁雨后压枝低。

报道不须鸦鸟乱，他家自有凤凰栖。
送邵文伯归溧阳
李弥逊（宋代）

盍簪异县亦三年，浮木逢龟信偶然。
忙里计筒长遗客，静中酒户不妨禅。
酸寒溧导君今似，枯槁湘原我自怜。
别后弹冠应不免，着鞭莫遣祖生先。
贫客吟
施肩吾（唐代）

l6毯敝衣无处结，寸心耿耿如刀切。

今朝欲泣泉客珠，及到盘中却成血。
禅人并化主写真求赞
释正觉（宋代）

须发老而覆霜，心念净而发光。
妙照混三世，幽灵空十方。
口吞诸佛而不为大，舌拄梵天而不觉长。
刹尘无间说，鸥鸟不乱行。
平等是道，自然成章。
放歌
林希逸（宋代）

朗诵乌栖曲数终，乾坤何事老英雄。纵令经有千名佛，敢道诗无两放翁。

九万里风来海外，二三更月到天中。便教挽得银河下，今古閒愁洗不空。
初三夜作
孔平仲（宋代）

晓色漫漫看雪下，溪流脉脉见潮生。船窗静坐无宾客，樽酒相从只弟兄。

会合都来能几日，留连遮莫到三更。何如径就舟中宿，岸斗深泥不可行。
立秋后一日闻雨
韩淲（宋代）

秋来便觉雨萧萧，凉入西风百虑销。夜静竹窗声自起，昼閒松院影长摇。

苦无车马能来往，却有樵渔破寂寥。涧水已添流渐远，市尘浑不过浮桥。
南还别陈翼所总戎
袁崇焕（明代）

慷慨同仇日，间关百战时。
功高明主眷，心苦后人知。
麋鹿还山便，麒麟绘阁宜。
去留都莫讶，秋草正离离。
回文偈四首 其二
赵炅（宋代）

会解垂要理，真诠羡非深。意大谁教指，因缘善归心。
王侍讲原叔挽词三首
梅尧臣（宋代）

丹旐秋风急，清笳晓月寒。
明衣裛草露，素士挽桐棺。
行哭宾徒盛，观仪里巷殚。
空余旧编在，千载莫能刊。
凤凰台上忆吹箫 玉扇吟题词，笛楼从叔命赋
赵我佩（清代）

钿委金蝉，钗分紫燕，广寒月缺谁修。奈吹箫人杳，凤去秦楼。

惆谁遗珍宛在，湘奁启、片玉空留。还知否，万梅花下，笛韵歌喉。

鸳帱。定情扇小，记障面初逢，袖底香柔。甚蕖荷娟好，偏折双头。

愁煞江天易暮，魂断处、暗雨伤秋。幽怀冷，海棠谢了，泪债难酬。
小重山（己未六月十四日老香堂前月台玩月）
吴潜（宋代）

碧霄如水月如钲。今宵知为我，特分明。冰壶玉界两三星。清露特，渐觉湿衣轻。

高树点流萤。秋声还又动，客心惊。吾家水月寄昭亭。归去也，天岂太无情。
次韵王巩颜复同泛舟
苏轼（宋代）

沈郎清瘦不胜衣，边老便便带十围。
躞蹀身轻山上走，欢呼船重醉中归。
舞腰似雪金钗落，谈辩如云玉麈挥。
忆在钱塘正如此，回头四十二年非。
十绝句寄赵帅
陈造（宋代）

一片飞花到客襟，当时便有惜春心。
即今归路慵抬眼，红影彫疏绿影。
满庭芳·诗礼传家
佚名（宋代）

诗礼传家，不名则利，谁能袖手安常。惟君宽厚，无较短论长。且自深居简出，清闲处、管甚炎凉。年未老，方逾强仕，家富更平康。秋声，风欲作，蓂留一荚，伏暑将藏。大贤初度日，对此称觞。叹凤帏虽冷落，喜御兰、得宠专房。见说宁馨少长，螟雏箕、学更高强。得闲趣，山中宰相，何必事侯王。
邵智卿挽章
崔敦礼（宋代）

列宿郎官帐，高风隐士庐。
岁寒知劲柏，日暮厌轻车。
德齿周三老，身名汉二疏。
回头八男子，玉立照阶除。
秋闺思 其一
岑徵（明代）

露井鸣秋叶，重楼夜未央。悲风连捣素，残月下流黄。

泪尽珊瑚枕，衾寒玳瑁床。亦知愁达曙，无梦到辽阳。
挽范通直
员兴宗（宋代）

羁游不记春，书剑老风尘。为问长头事，无踰四乳人。

青衫经济念，白发苦吟身。尚想忠文旧，天涯泪满巾。
入郭回度黄沙岭息木阴下口占古意
陈文蔚（宋代）

孰驱我去，孰驱我归。
息荫乔木，清风吹衣。
火日炎空，聊此徘徊。
夷险自若，怨尤谁哉。
世间万事，付酒一杯。
闰八月望日登青阳峰观可玉所得天池之胜
徐瑞（宋代）

天风吹我上崔鬼，冻面渍尘亦快哉。
止水泓澄金镜净，远峰罗列画屏开。
幽奇定有神仙到，阴怪从教俗子咍。
莫道此中无胜概，会看变化起风雷。
如梦令 九月晦日尚未得归
秦瀚（明代）

亭外桂花香满，秋入芙蓉过半。衰柳不禁风，黄叶乱飘无限。

目断，目断，愁望故乡偏远。
哭盘石基下
晁公溯（宋代）

种木已大拱，今年初一过。
方持斗酒奠，其若下泉何。
寒日墟中淡，悲风冢上多。
一多知己恸，泪湿石盘沱。
丁酉重九药市呈坐客
范成大（宋代）

莫向登临怨落晖，自缘羁宦阻归期。
年来厌把三边酒，此去休哦万里诗。
乌帽不辞欹短发，黄花终是欠东篱。
若无合坐挥毫健，谁解西风楚客悲？
暇日投钱尚父
罗隐（唐代）

牛斗星边女宿间，栋梁虚敞丽江关。望高汉相东西阁，

名重淮江大小山。醴设斗倾金凿落，马归争撼玉连环。

自惭麋鹿无能事，未报深恩鬓已斑。
江口蚤行
符曾（清代）

江月堕船尾，江风引客还。一声云外雁，无数烟中山。

大好吟情遂，兼之意思闲。此行如此返，真足醉心颜。
倦游
陈郁（宋代）

水於东江皆臣妾，山到衡阳无弟兄。
两处经行都已遍，老夫谁更别关情。
旅舍书怀寄所知二首（后首一作汉东秋思）
罗隐（唐代）

思量前事不堪寻，牢落馀情满素琴。四海岂无腾跃路，

一家长素别离心。道从汩没甘雌伏，迹恐因循更陆沈。

寂寞谁应吊空馆，异乡时节独沾襟。

簟卷两床琴瑟秋，暂凭前计奈相尤。尘飘马尾甘蓬转，

酒忆江边素梦留。隋帝旧祠虽寂寞，楚妃清唱亦风流。

可怜别恨无人见，独背残阳下寺楼。
游湖分韵得西字
陆九渊（宋代）

命驾不辞春径泥，少蓬高会帝城西。
物非我辈终无赖，书笑蒙庄只强齐。
天入湖光随广狭，山藏云气互高低。
谁怜极目茭蒭里，隐隐苍龙卧古堤。
青县别二叔父
汪应轸（明代）

浮萍骨肉各天涯，小县孤舟共渚花。久别故园浑似梦，偶逢官舍恍疑家。

婴儿几月牙差长，弟妹三年发并髽。何日尘缨同接去，竹林泉石卧烟霞。
元夕赐观灯 其一
杨荣（明代）

綵山高接九重天，珠树银花炫紫烟。云拥群仙朝玉阙，星垂大地簇金莲。

峰峦叠翠回蓬岛，罗绮摇光映御筵。宴乐自知同在镐，圣皇端拱万斯年。
狂寇后上刘尚书
方干（唐代）

孙武倾心与万夫，削平妖孽在斯须。才施偃月行军令，

便见台星逼座隅。独柱支天寰海正，雄名盖世古今无。

圣君争不酬功业，仗下高悬破贼图。
赠医者李生生有妾陈姬善歌
伍瑞隆（明代）

笼中绛雪调红粉，袖里青囊映翠蛾。采药岂应仙犬吠，怜才今见雪儿歌。

但防窃去能奔月，不待章成更渡河。况是高唐容作赋，相逢不饮奈狂何。
岁暮
杜甫（唐代）

岁暮远为客，边隅还用兵。
烟尘犯雪岭，鼓角动江城。
天地日流血，朝廷谁请缨？
济时敢爱死？寂寞壮心惊！
与友人论文因以诗投之
张耒（宋代）

我虽不知文，尝闻于达者。
文以意为车，意以文为马。
理强意乃胜，气盛文如驾。
理惟当即止，妄说即虚假。
气如决江河，势盛乃倾泻。
文莫如六经，此道亦不舍。
但于文最高，窥不见隙罅。
故令后世儒，其能及者寡。
文章古亦众，其道则一也。
譬如张众乐，要以归之雅。
区区为对偶，此格最污下。
求之古无有，欲学固未暇。
君为时俊髦，我老安苟且。
聊献师所传，无以吾言野。
饮涧西桥同谷王贞伯子山闻持树
沈守正（明代）

石桥碧涧又斜晖，人有高情寄翠微。入坐秋声催叶下，当杯宿鸟乱云归。

僧无俗韵供排笑，酒散凉风恣指挥。昏赤穿林灯影细，草头零露遍濡衣。
游峨眉十一首
冯时行（宋代）

缅想如天远，由来路不赊。
快穿灵运屐，径造普贤家。
仰睇云霄远，回观锦绣华。
老难持净戒，细细酌流霞。
书陆务观所藏阿罗汉像一轴
曾几（宋代）

大阿罗汉十有六，一一腾空见人足。
手持贝叶坐禅林，称不动尊惟我独。
村居述怀
魏野（宋代）

布褐楮皮冠，朝昏信自然。
眼明山雨后，发乱晚风前。
鹤病生闲恼，僧来废静眠。
自知慵懒性，至死岂能悛。
拟御试求遗书于天下
刘敞（宋代）

中秘收图籍，清衷访古初。周爰驰使传，悉上得遗书。

事有先秦旧，文多变隶馀。千岩穷禹穴，四彻按昆㠊。

高阁题天禄，群英议石渠。定知奎壁彩，从此丽云居。
君表自西林还城中以诗二首为别 其一
孔武仲（宋代）

天上优游侍从臣，还乡昼锦坐生春。不矜富贵知馀事，同访溪山有故人。

方外笑谈无畛域，雨馀泉石长精神。西林路口嗟轻别，善护青云万里身。
听水部吴员外新诗，因赠绝句
白居易（唐代）

朱绂仙郎白雪歌，和人虽少爱人多。

明朝说与诗人道，水部如今不姓何。
五亩园十八题为姚举人作 其三 流红涧
徐庸（明代）

涧水流红叶，浑同二月花。武陵多错认，深处有人家。
颂古一百则
释正觉（宋代）

松直棘曲，鹤长凫短。
羲皇世人，俱忘治乱。
其安也潜鳞在渊，其逸也翔鸟脱绊。
无何祖祢西来，里许得失相半。
蓬随风而转空，船截流而到岸。
个中灵利衲僧，看取清凉手段。
除夜感怀
杨时（宋代）

岁律已云尽，思家日日深。
二年为客恨，千里倚门心。
节物罗樽俎，儿童学语音。
眩然如在目，恍惚梦难寻。
流觞濑
陈岩（宋代）

四海秋风吹战尘，有来濯足到溪滨。
天荒地老人间世，醉把流觞一笑春。
赠百长还营
吴实（明代）

飞将百夫前，龙韬久在边。雕弓胡月满，宝剑汉星悬。

朔雪双旌度，西风疋马旋。承平无用武，醉向酒家眠。
赠曹大参仲礼并简高大参子业 其二
严嵩（明代）

芾舄辞天陛，旌麾指晋圻。祖筵沾赐醴，夙驾拂征衣。

过雨关尘净，经霜陇叶飞。同游有高适，知咏省中薇。
嘲刘师老
佚名（唐代）

大府朝天升穆老，尚书倒地落刘郎。
僧子思以卷来见
梅尧臣（宋代）

明珠与翡翠，中国反好之。
诗书出邹鲁，诵学无蛮夷。
服彼而习此，养騂安问犁。
古者耕钓士，处心殊处卑。
譬彼乃可语，吾病强扶持。
蝶恋花（佳人）
李冠（宋代）

贴鬓香云双绾绿。柳弱花娇，一点春心足。不肯玉箫闲度曲。恼人特把青蛾蹙。

静夜溪桥霜薄屋。独影行歌，惊起双鸾宿。愁破酒阑闺梦熟。月斜窗外风敲竹。
金陵上李公垂侍郎
殷尧藩（唐代）

海国微茫散晓暾，郁葱佳气满乾坤。六朝空据长江险，

一统今归圣代尊。西北诸峰连朔漠，东南众水合昆仑。

愿从吾道禧文运，再使河清俗化淳。
元宵
程通（明代）

云净天空月正高，迢迢良夜遇元宵。蓬莱五凤盘双阙，瀛海三山驾六鳌。

紫陌香尘随宝马，玉楼美酒换金貂。太平乐事知无外，但恨樗材答圣朝。
志游呈蒋帅颖叔
郭祥正（宋代）

焚香瞻五仙，登楼瞰沧海。题轩名双林，却酒饭蔬菜。

还趋法性名，烂漫发幽晦。房公润经处，兰茝遗芳在。

老木已千年，成林播佳话。危坛半颓缺，曾传祖师戒。

达多与药止，古像各潇洒。归时已残阳，心渊生沆瀣。

兰亭世俗饮，尚足传异代。佛境清净缘，浩劫永不坏。

聊志一日游，结交向方外。
柳塘
孟宗献（金朝）

摇摇风影漾寒塘，静里亭台日月长。不似隋家堤岸上，乱鸦残照管兴亡。
桂洲夜宴出青州山查荐茗色味佳绝
陆深（明代）

岩背山椒一万株，青州糖毬天下无。火龙行雨归东海，抛却红明颔下珠。
臧郎中挽歌二首
司马光（宋代）

素履存诚厚，虚怀待物真。
乡闾昔相接，朋友世弥亲。
遗札蝇头强，长阡马鬣新。
九原那可作，空复想音尘。
汴渠夜泊示毕绍彦祖
贺铸（宋代）

耿耿度中夜，浩歌谁与酬。
屋头风罨岸，枕底浪澎舟。
春物行飘忽，乡心久滞留。
须明投吏部，一醉驿西楼。
寄同年朱景渊通判八首
刘宰（宋代）

茂苑子周子，慷慨尤时危。
斯文鼂董流，炳炳日星垂。
言深众所惊，用浅才不施。
穹窿山下笛，怀人定谁其。
过大桥并出界偶成四绝寄邵阳父老
赵鼐（宋代）

闻说当年送沈君，一城攀卧尽沾巾。
续貂虽不亲传授，也解规随继后尘。
沿西碛至石楼高山削天隙处皆梅花湖中岛屿映带日晚咏归
沈钦韩（清代）

永日湖山中，径复胜抚玩。往景神未怛，新眺赏屡换。

崇岩若碍神，绝磴每振腕。积水层云缝，芳林隙风窜。

皛皛白银阙，亭亭青玉案。披香递高下，点黛时聚散。

川霓吸冥濛，山鸟度凌乱。澄鲜帆色开，皓皓屐齿断。

荆班真坐忘，笋将告日旰。清泉聊复濯，尘颜久自叹。

松梢有余青，炊烟起山半。
雪山歌送万子
李梦阳（明代）

雪山高哉峞乎岌兮吾不知，几千万仞但见云峰之崔巍。

岩冰陵竞缟壑，荧石皛皬而崒嵂兮，悬猱不得度，飞乌何由回。

大峰如老翁，冕佩凌紫埃。诸峰似儿孙，罗列芙蓉开。

江日汹涌地轴动，孤光倒曳生奔雷。岌乎峞哉雪山之高不可以攀陟，斧斤不入松柏如麻。

霜干翳蔽，云根槎枒。渗膏结苓实，轮囷走龟蛇。君今策驷过其下，车徒滚滚如飞沙。

何不斸取松下苓，献之堂上翁，上以介寿考，下以召祯祥。

噫吁戏，雪山之高吾不可得而名，惟有峨眉玉垒万古遥相望。
君子有所思
高拱（明代）

西河有蛟，北山有虎。渔樵不敢窥，行人心独苦。心独苦兮奈若何，湛卢倒柄将奈何？
歙县岁寒堂
苏辙（宋代）

槛外甘棠锦绣屏，长松何者擅亭名。
浮花过眼无多日，劲节凌寒尽此生。
暗长茯苓根自大，旋收金粉气尤清。
长官不用求琴谱，但听风吹作弄声。
竹里径
司空曙（唐代）

幽径行迹稀，清阴苔色古。萧萧风欲来，乍似蓬山雨。
睢州过汤文正祠堂未得止谒
夏孙桐（清代）

都讲苏门属使君，鹤徵复作出山云。衣冠犹说尚书旧，门户真山理学纷。

永忆治吴韦白美，独悭辅汉绮黄勋。峨眉见嫉千秋恨，付与虞初数佚闻。
减字木兰花
欧阳修（宋代）

留春不住。燕老莺慵无觅处。说似残春。一老应无却少人。

风和月好。办得黄金须买笑。爱惜芳时。莫待无花空折枝。
秋日同宋玉乡曲武英饮花石峰
董樵（清代）

海色当秋碧，潮声入午平。一尊黄叶落，万里暮云生。

衰老思前事，豪华变世情。溪山独不改，仍是旧逢迎。
古人与今人
释智圆（宋代）

古人与今人，录仁一何异。
古人贵行道，今人贵有位。
古人贵及亲，今人贵悦意。
古人同白日，光明溢天地。
今人如履险，动足易颠坠。
古道如可行，斯言不遐弃。
送刘季德归南海
徐勃（明代）

相逢苦不早，相送复沾衣。
愁见孤帆影，遥于五岭归。
青看海气近，白望瘴烟微。
家在罗浮下，秋风独掩扉。
得滇南除目戏作
徐中行（明代）

余昔四十时，秩已忝金紫。
弃捐垂十年，仅乃复其始。
故璧则犹是，马齿加长矣。
顷失曾不忧，今来亦何喜。
未能免俗缘，栖栖聊复尔。
终当拂衣去，相从鸱夷子。
羊角田
刘榘（宋代）

羊角仙人在何许，江南杳霭苍烟暮。
空余拳石在人间，至今指作神仙处。
当年馆宇幻玲珑，只今阻绝那能逢。
市上无非神仙辈，人心自隔蓬莱宫。
我来访古思绵邈，月满谯楼夜吹角。
神仙咫尺不可知，帝乡汗漫何期。
南堂与儿辈夜坐
陆游（宋代）

残暑初归肺病苏，胡床清夜集前除。
风高木叶危将脱，月上天河淡欲无。
鹊影绕枝栖未稳，荷盘擎露重相扶。
凄然又起流年感，两鬓如蓬日夜枯。
贺新郎（寿欧阳新卿）
张敬齐（宋代）

卓茕欧阳子，是江山、毓秀钟灵，异才间世。怜则韶光三月暮，蓂叶尧阶有四。正天启、悬弧盛事。金鸭亭亭书云篆，散非烟、南极真仙至。来为尔，荐嘉瑞。神清洞府丹书字。拥笙歌、绮席高张，更罗珠翠。个里长春人不老，仙籍玉环暗记。但判取、醄醄沈醉。拟作新诗八千首，待一年、一献称俾尔。耆而艾，昌而炽。
赠易数周仁山
黄庚（元代）

河洛图书排纸上，乾坤爻象只胸中。
烦君细算乘除数，吾道何时可变通。
句
舒坦（宋代）

一锋不断奸凶首，千古焉知将相才。
七月廿二夜听水斋对月
陈宝琛（清代）

秋气掠孤梦，月窗濛若烟。潺潺无尽水，穆穆未明天。

树影森疑象，虫声悄入玄。巡栏成独笑，非鬼亦非禅。
郏县经故督师孙白谷先生战处
屈大均（明代）

一败中原势不还，二陵风雨惨龙颜。朝廷岂合频催战，司马惟龙暂守关。

杀气未消函谷里，忠魂长在大河间。行人郏县踟蹰久，泪洒斜阳匹马閒。
过蒙山
弘历（清代）

辛未巡江国，路径东蒙东。兹因驻泉林，取道鲁附庸。

乃在蒙羽驻，颛臾考古封。回首望云岩，嶊崣扶郁葱。

升仙传贺元，躬稼忆承宫。是时春雪霁，半积半已融。

其阴积必多，前况想像中。山灵许藉问，何以巧遇同。
移竹 其一
胡奎（元代）

人言醉日可移竹，我爱此君醒日多。昨日雨中分数个，不知醒醉复如何。
和袭美木兰后池三咏。重台莲花
陆龟蒙（唐代）

水国烟乡足芰荷，就中芳瑞此难过。

风情为与吴王近，红萼常教一倍多。
赠僧
释如净（宋代）

喝声霹雳震晴空，白棒飞星化活龙。
不入这般儿女队，乱花翻袖舞春风。
哭孟寂
张籍（唐代）

曲江院里题名处，十九人中最少年。

今日春光君不见，杏花零落寺门前。
次韵斯远三十日见寄
赵蕃（宋代）

窗明内晴景，书味真隽永。
长年悔远游，纷蠹几莫整。
子猷调固悔，竹可一日无。
看渠姿尔瘦，瘦而何用腴。
因兹想风度，朝夕如相晤。
岂不欲就之，身羁未能去。
诗来政此时，好处无涯圻。
吟哦不自已，亭午墅鸡啼。
元旦花前小宴述怀
林占梅（清代）

瑞日瞳瞳正曙天，屠苏新酿出佳筵。会宜花下浮三白，又在诗中过一年。

报国无谋唯助饷，生儿好学胜营田。身閒最易光阴老，自笑光阴浪掷偏。
答子勉三首
苏轼（宋代）

欧倩腰支柳一涡，小梅催拍大梅歌。
舞余片片梨花落，争奈当涂风物何。
春送从叔游襄阳
李颀（唐代）

言别恨非一，弃置我宗英。向用五经笥，今为千里行。

裹粮顾庭草，羸马诘朝鸣。斗酒对寒食，杂花宜晚晴。

春衣采洲路，夜饮南阳城。客梦岘山晓，渔歌江水清。

楚俗少相知，远游难称情。同人应馆谷，刺史在郊迎。

只合侍丹扆，翻令辞上京。时方春欲暮，叹息向流莺。
维夫君兮桂舟一首送梁正受归汶阳
晁补之（宋代）

维夫君兮桂舟，酌余酒兮揽君留。君何为兮此野，菊菲菲兮蝶留。

韡韡兮煌煌，烂金敷兮袭余堂。茱萸兮芙蓉，众芳越兮乱五风。

饥咀兮灵芝，君歌乐兮余和之。日留兮野阴，澹忘归兮中林。

橘栋兮梅宇，纷琼茅兮被南荣。白羽兮黑翮，邀仙人兮语此文。

余高驰兮世之外，君猋举兮先余至。襟带兮东方旦，争门兮汶之阳。

大野兮始波，翔鸧鹳兮嘷鴐鹅。群宿兮迷阯，旅食兮殚穗。

霜肃肃兮叶方留，君欲济兮淹回。水通道兮躞蹀，冠如箕兮带长铗。

里千室兮士一喙，余不善兮纷余谇。世谓折扬好兮，余白雪而莫知弃。

火布而以为垢兮，胡不浣炎而振之。彼镆邪而能言兮，工谓余以不祥。

聊逍遥而挫锐兮，蒙黯黮而益光。
聚蚊谣
刘禹锡（唐代）

沉沉夏夜兰堂开，飞蚊伺暗声如雷。
嘈然歘起初骇听，殷殷若自南山来。
喧腾鼓舞喜昏黑，昧者不分聪者惑。
露华滴沥月上天，利觜迎人看不得。
我躯七尺尔如芒，我孤尔众能我伤。
天生有时不可遏，为尔设幄潜匡床。
清商一来秋日晓，羞尔微形饲丹鸟。
集英殿皇子降生大燕教坊乐语口统
王珪（宋代）

忽觉祥烟绕禁门，宝兹宫里见后孙。
便令三洞张钧乐，直许千官醉御樽。
未晓清风生殿阁，经旬赤气身乾坤。
须知此会百常有，遥看天颜一倍瘟。
渊明赞
释智朋（宋代）

田园稔久已荒芜，归去来兮自荷锄。
眼底悠然见无见，黄花岁岁状难如。
和晏尚书宣德门侍宴观灯
宋庠（宋代）

梵楼佛火千轮出，汉畤神光百道来。
为报金吾休禁夜，太平箫鼓宴钧台。
鲁峰别王汾仲
李昌祚（清代）

摇落乡心属暮秋，王郎真合古人求。终宵对月烧茶灶，竟日临江上酒楼。

雁外山低黄叶路，日边帆去白蘋洲。江流漠漠天如水，图画何曾尽别愁。
旱莲
舒岳祥（宋代）

紫玉炎天菊，红芽陆地荷。
孤芳群讪集，一笑百忧多。
美味河豚虐，妍姿鸩毒苛。
借渠存警戒，何必辩真讹。
久不得张汉州书
陆游（宋代）

尽道三巴远，那无一纸书？衰迟自难记，不是故人疏。
弇园杂题八绝 其二 磬玉峡
王世贞（明代）

寻源渺渺无际，击石泠泠异音。病夫世念灰尽，未许荷蒉知心。
醉中放歌五章 其五
胡应麟（明代）

君不见东王公，金茎琼醴延青童。君不见西王姥，高宴瑶池万妆舞。

白云在天丘陵出，青雀翻飞报汉武。列仙群圣三百六，笑揖天姝美如玉。

东方小儿下界游，蟠桃三熟仍三偷。暂解貂裘换云液，我欲乘风上八极。
游临溪寺和钟学正韵
刘崧（元代）

涧束西流水，门临北向山。渡桥惊鸟散，扫石爱僧閒。

雾薄林花紫，春深石笋斑。云峰如可问，杖策未须还。
读汝南遗事二首 其二
杨奂（金朝）

六朝江水故依然，隔断中原又百年。长笑桓温无远略，竟留王猛佐苻坚。
行路难二首 其二
费昶（南北朝）

君不见人生百年如流电。心中坎壈君不见。我昔初入椒房时。讵减班姬与飞燕。

朝逾金梯上凤楼。暮下琼钩息鸾殿。柏梁昼夜香。锦帐自飘飏。

笙歌枣下曲。琵琶陌上桑。过蒙恩所赐。馀光曲沾被。

既逢阴后不自专。复值程姬有所避。黄河千年始一清。微躯再逢永无议。

蛾眉偃月徒自妍。傅粉施朱欲谁为。不如天渊水中鸟。双去双飞长比翅。
胜胜慢（冬至日，用刘春卿韵，送彦逢弟赴官西兴）
王之道（宋代）

鲁云书瑞，周日迎长，晓占缇室飞灰。玉勒朝天，千门禁钥齐开。帘卷扇分雉尾，香风远、人到蓬莱。霞觞满，□万年献祝，宫殿昭回。

况有金瓯名姓，一任名园萧散，元自徘徊。门外锋车，又连凤沼相催。酒到莫辞频举，听清歌、一阕倾杯。功成日，渺五湖烟月，堪赋归来。
遗园四首 其二
吴敬梓（清代）

新绿渐成阴，催耕闻暮禽。治生儒者事，谋道古人心。

薄俗高门贱，穷途岁序深。无聊爱坟籍，讵敢说书淫。
朱迁镇庙二首 其二
曹嘉（魏晋）

虎战收功近，龙威召将还。中原无社稷，外寇有关山。

野鸟啼残恨，苍松凛旧颜。平生吊忠义，独此泪痕斑。
潼关
成书（清代）

邃岸天高涧道隤，连云战垒列崔嵬。黄河一曲环城去，华岳三峰劈面来。

练卒骨寒桃塞月，尚书血碧柿园苔。覆车千载真同辙，降虏捐躯尽可哀。
阁皁
陶弼（宋代）

万仞天然皁阁形，阴阳不似众山青。
一区海上神仙宅，数曲人间水墨屏。
华表鹤归春谷响，玉京龙起夜潭腥。
可怜张葛无人继，三级高坛拂杳冥。
赠郑相士
楼钥（宋代）

知君冰鉴照人寒，我相儒酸未足观。
东甬从来多俊秀，为烦著眼细寻看。
复和 其一
沈辽（宋代）

老师善言法，何者名为禅。不复著言句，应当离事缘。

挹水何有用，攀云谁望天。欲知證心要，为我示偏圆。
曲池洁寒流
崔立之（唐代）

闲寻欹岸步，因向曲池看。透底何澄彻，回流乍屈盘。

稍随高树古，迥与远天寒。月入镜华转，星临珠影攒。

纤鳞时蔽石，转吹或生澜。愿假涓微效，来濡拙笔端。
卜算子
丘崈（宋代）

翠被怯轻寒，花气撩幽梦。梦蹑飞云驾彩鸾，惊觉花枝动。

宿酒未全醒，屋角闻晴吽彻骨香，臭了还重□。
次秀野杂诗韵 刻漏
朱熹（宋代）

无疑莫诣君平肆，任运休寻季主家。谩设铜壶候尺咫，闲参玉表验分差。

不妨启处知时节，那更荣枯纪岁华。却羡升平好官府，日高三丈放朝衙。
赋得射雉歌送杨律表弟赴婚期
刘商（唐代）

昔日才高容貌古，相敬如宾不相睹。手奉蘋蘩喜盛门，
心知礼义感君恩。三星照户春空尽，一树桃花竟不言。
结束车舆强游往，和风霁日东皋上。鸾凤参差陌上行，
麦苗萦陇雉初鸣。修容尽饰将何益，极虑呈材欲导情。
六艺从师得机要，百发穿杨含绝妙。白羽风驰碎锦毛，
青娥怨处嫣然笑。杨生词赋比潘郎，不似前贤貌不扬。
听调琴弄能和室，更解弯弧足自防。秋深为尔持圆扇，
莫忘鲁连飞一箭。
游蔡山
李焘（宋代）

岩峦最高顶，云气时蔚荟。
仿佛群仙宅，宫阙曜珠贝。
浣溪沙
晏几道（宋代）

已拆秋千不奈闲。却随胡蝶到花间。旋寻双叶插云鬟。
几摺湘裙烟缕细，一钩罗袜素蟾弯。绿窗红豆忆前欢。
金陵道中寄
曹松（唐代）

忍苦待知音，无时省废吟。
始为分路客，莫问向隅心。
峤翠藏幽瀑，枝风下晓禽。
忆君秋欲尽，马上秣陵砧。
以梨橙寄景韩景韩有诗来谢因和韵奉答
程公许（宋代）

离肠不耐食张梨，并裹橙金遣使齑。
薄馈羞同园吏菜，好词空费外孙虀。
含消汉苑梦频渴，霜落洞庭书续题。
莫遣楚娇多劝饮，怨歌难解太常妻。
斯远徐兄携李丈子永去冬江上诗卷来成四十字
赵蕃（宋代）

建邺复当涂，征行岁又徂。
青山奠椒桂，白鹭泊菰蒲。
人物豪三国，文章到两都。
因君俾传诵，使我不枝梧。
戏张处文二首 其二
张纲（宋代）

延宾北海坐常满，不饮公荣亦太悭。病渴固应难与酒，啸歌元自不相关。
郊庙歌辞。周宗庙乐舞辞。治顺
佚名（唐代）

清庙将入，衮服是依。载行载止，令色令仪。

永终就养，空极孝思。瞻望如在，顾复长违。
如梦令
姚述尧（宋代）

雅淡轻盈如语。碧玉枝头娇处。钩月衫凌波，彷佛湘江烟路。凝伫。凝伫。不似梨花带雨。
秋雨快晴，静胜堂席上
范成大（宋代）

一笑憧憧雁鹜行，簿书堆里赋秋阳。
心如坠絮沾泥懒，身似飞秋激石忙。
雨後蹲鸱先稻熟，霜前浮蚁斗枨香。
天涯节物遮愁眼，且复随乡便入乡。
寒暑
陆游（宋代）

寒暑侵陵日夜衰，坐令齿发不支持。
爱憎徇物去忘反，神气养支谁复知？布帔九条晨入静，柏床五尺夜精思。
旧交勿恨江湖别，云海神山会有期。
辽后妆楼为雷雨所败有述
欧大任（明代）

遗踪深阒寂，异代久崔嵬。自昔琼为岛，犹传壁是台。

上都荒屋社，废阁弃山隈。井画多存藻，阑雕半渍苔。

凝丹随日转，积翠亘天开。林殿黄图胜，宫池太液回。

脂曾波共腻，镜与月俱摧。花尚窥妆发，鸾仍学舞来。

千秋馀草木，一夕逐风雷。河岳云俱幻，烟霜劫有灰。

秦年骊谷在，汉日柏梁灾。不用留殷鉴，周基万岁培。
舍利弗
李白（唐代）

金绳界宝地，珍木荫瑶池。云间妙音奏，天际法蠡吹。
郡斋戏句
晁说之（宋代）

朝困十催何敢饱，暮虞百罚更生寒。
鸡山小石凤山柳，移植庭前少自宽。
慧聚杂题 依孟东野韵
李乘（宋代）

千山贮云房，瓶钵安空床。野籁有真响，天葩无世香。

巢鹳羽翎老，睡僧眉宇光。此外足忧喜，劳劳荣辱场。
病疟两作而愈
陆游（宋代）

久出天魔境，胡为疟鬼来？亦知无妄疾，毕竟不为灾。
引睡须书卷，支羸赖粥杯。
微风起秋色，樽酒亦时开。
寄潘阆处士
王禹称（宋代）

烂醉狂歌出上都，秋风时节忆鲈鱼。江城卖药长将鹤，古寺看碑不下驴。

一片野心云出岫，几茎吟发雪侵梳。算应冷笑文场客，岁岁求人荐子虚。
颂古三十一首
释原妙（宋代）

滞货多年要脱身，巧妆绮语说诸人。
及乎拈出当场卖，索价辽天谁敢亲。
入涌泉道中
程师孟（宋代）

道出横塘跨石梁，塘南塘北稻花香。
风吹舴艋轻如驶，日照浮图峻若翔。
远岸渔樵三两两，近村鹅鸭一行行。
回头却指城南路，云屋朱楼气郁苍。
示儿子浚师
方士鼐（清代）

吾父性我时，四十头未白。今我又四旬，父已归窀穸。

方幸两慈亲，侍奉永朝夕。胡为十年中，双亲痛疾革。

哀哉父母恩，欲报形骸隔。年载困名途，岁月皆虚掷。

虽然作冷官，难免素餐责。有书岂不读，吾父留手迹。

有杯岂不举，吾母留口泽。显扬纵未能，光阴须爱惜。

汝年已十三，留心在经籍。立志贵精勤，求师重诱掖。

少壮能几何，珍重驹过隙。莫学我无闻，老大悲何益。
怀明叔三首
赵蕃（宋代）

微风吹甚清，缺月照同盈。
盘礴得露坐，喧阗嫌市声。
何胜忆玄度，底处觅弥明。
念我筠窗底，萧然榻正横。
梅花集句 其四十二
李龏（金朝）

雪径清寒蝶未知，锦囊消得探春诗。多情为我香成阵，凭仗东风分外吹。
袁口舟行值雨
薛季宣（宋代）

樊楚劳形甚，将迎一溯流。棹移惊立鸟，帆远乱浮沤。

落漠江皋树，依稀荻岸舟。乌云鸣雨急，还我旧神游。
和傅山父喜雨韵二首
李曾伯（宋代）

柔金老火苦相鏖，千里骎骎地不毛。
忽遂所祈欣欲舞，举蒙其利润於膏。
昭苏田畯禾千顷，饱满舟人水一篙。
我老发挥无好句，须拈健笔付诗豪。
卧病奉怀中恺季子修龄三君子
陈显曾（元代）

地偏异寒燠，厉风筋膂伤。时艰况羁旅，年登尚糟糠。

忆昨盛壮辰，致身思慨慷。空余献纳志，白首念严廊。

卧疾厌长夜，惊乌惨繁霜。斗室悲黝暗，揽衣俟初阳。
次韵答梦得送荆公墨刻
朱松（宋代）

相马评书世未知，要从风骨识权奇。半山妙墨翻风雨，尚有典刑今复谁。
清明前二日作
胡廷珏（清代）

轻风细柳暗纷霏，节近清明踏翠微。村店家家新酒熟，道途日日远人归。

偶寻古寺穿幽径，为爱春山坐夕晖。往岁游踪何处觅，溪边杨柳尚依依。
立
刘才邵（宋代）

一气回苍陆，千祥集紫宸。天心存爱育，施惠发新春。
臞庵
释道举（宋代）

溪南溪北绕清漪，舍后舍前围短篱。
九九算来成底梦，休休归去复何疑。
添丁见客走赊酒，阿买能书供赋诗。
丘壑政非公子事，绮纨当预少年知。
被命灵济岱岳二宫庙上香夜行作
严嵩（明代）

列骑骋浮壒，秉炬粲繁星。京陌何迢迢，逦迤记所经。

初辞苑西直，忽逗城东坰。祗栗承宸命，宵驾不遑宁。

清都閟真境，琼阙入紫旻。云径深窈窕，楼观郁亭亭。

岱岳崇祠祀，容卫俨百灵。松桧罗茂荫，鬼物多狞形。

伐鼓闻层阁，焚香趍广庭。夜久新雨歇，河汉转晶荧。

迟漏渐巳彻，严城犹未扃。于焉纪于役，聊以奉惟馨。
青楼曲
邹登龙（宋代）

青楼女儿十五六，翠掠云鬟妙装束。
千金学舞拜部头，新来教得凉州曲。
锦鞯少年被花恼，醉把金钗换香草。
西风楼前秋雁飞，舞衣狼籍花颠倒。
古诗 其二
吴祖修（清代）

少陵薄文章，谓非道所尊。不读破万卷，何由闻斯论。

经史足驱使，今古堪胚浑。寂若万象灭，灿若众星繁。

根柢有至理，刊落皆陈言。以此为诗史，孰能穷其源。
岁暮感怀以余年谅无几休日怆已迫为韵
陆游（宋代）

我壮已早衰，晨镜每惆怅；药物姑自持，耆老曷敢望。
造物有乘姑，贫悴博无恙。
归乡更多感，朋旧尽凋丧。
客来多避席，谓我丈人行。
此意讵敢忘，报子以直谅。
太尉吕公挽辞二首 其二
韩琦（宋代）

要剧更中外，几微照古今。嘉谋增国重，和气入人深。

龙已须云起，星俄向垒沉。得名非得寿，天报此难忱。
寄清江隐人
王恭（明代）

平远台中醉盍簪，粤王台上惜分襟。单车映月经槐里，孤棹移分入桂林。

沧海到来无旧业，白云归后更何心。豪华近付东流水，谁笑闲门碧草深。
送杨主簿
郭祥正（宋代）

浪花卷雪秋风起，开帆日行三百里。问君此去安所之，佐邑南城风俗美。

夫君才业真雄奇，四十青衫能养卑。世无孔子礼乐坏，君独勇起勤扶持。

书成未遇聊自哂，暂向南城为吏隐。閒入麻源倾酒卮，仙家好景无忙时。

瀑绡千丈挂苍壁，玉华万柄摇清池。嫦娥东来渡银汉，面面莹彻皆琉璃。

谢公秀句发天籁，颜守老笔蟠蛟螭。高风凛凛尚可揖，鸟声不断哀猿啼。

嗟予学道苦不早，壮岁形容已枯槁。闻说名山心即飞，一生愿向山中老。

爱君逸兴何由攀，飘如孤鹤遗尘寰。若见麻姑与王远，寄我一粒黄金丹。
次韵和钱崇班见寄之什
杨亿（宋代）

蘋末风轻不动尘，承明朝罢见闲身。
從容退食收芝检，迢递驱车访玉人。
酒贳十千那惜醉，丹封六一已应真。
春塘丽句偏相寄，傳育朝来满缙绅。
观秘阁苏子美题壁及中人张侯家墨迹十九纸率同舍钱才翁学士赋之
黄庭坚（宋代）

仁祖康四海，本朝盛文章。苏郎如虎豹，孤啸翰墨场。

风流映海岱，俊锋不可当。学书窥法窟，当代见崔张。

银钩刻琬琰，虿尾回缣缃。擢登群玉府，台阁自生光。

春风吹晓雨，禁直梦沧浪。人声市朝远，帘影花光凉。

秋河湔笔研，怨句挟风霜。不甘老天禄，试欲叫未央。

小臣胆如斗，侏儒俸一囊。请提师十万，奉辞问犬羊。

归鞍饮月支，伏背笞中行。人事多乖迕，南迁浮夜航。

此时调玉烛，日行中道黄。柄臣似牛李，倾夺谋未臧。

鲁酒围邯郸，老龟祸枯桑。兼官百郡邸，报赛用岁常。

招延青云士，共醉椒糈觞。俗客避白眼，傲歌舞红裳。

谤书动宸极，牢户系桁杨。一网收冠盖，九原人走藏。

庖丁提刀立，满志无四旁。论罪等饕餮，囚衣禦方良。

姑苏麋鹿疃，风月在书堂。永无湔祓期，山鬼共幽篁。

万户封侯骨，今成狐兔冈。迩来四十年，我亦校书郎。

雄文终脍炙，妙墨见垣墙。高山仰豪气，峥嵘乃不亡。

张侯开诗卷，词意尚轩昂。草书十纸馀，雨漏古屋廊。

诚知千里马，不服万乘箱。遂令驾鼓车，此岂用其长。

事往飞鸟过，九原色莽苍。敢告大钧手，才难幸扶将。
赠九峰老
陈藻（宋代）

佛土仙家本一般，松庵海上住三山。
三三演出奇峰九，生气元来萃此间。
水龙吟（雪）
杨无咎（宋代）

小轩潇洒清宵午，风正紧、门深闭。藜床危坐，竹窗频听，春虫扑纸。灯烬垂红，篆烟消碧，衣轻如水。料飞花未止，堆檐已满，时摧折、琅玕尾。

骨冷魂清无寐。这身在、广寒宫里。暗怀千古，浑疑一夜，冰生肠胃。岁事峥嵘，故园睽阻，归期犹未。向寒乡、不念丰年，只忆青天万里。
扬雄二首
王安石（宋代）

子云游天禄，华藻锐初学。
覃思晚有得，晦显无适莫。
寥寥邹鲁後，於此归先觉。
岂尝知符府，何苦自投阁。
长安诸愚儒，操行自为薄。
谤嘲出异己，传载因疏略。
孟轲劝伐燕，伊尹干说亳。
叩马触兵锋，食牛要禄爵。
少知羞不为，况彼皆卓荦。
史官蔽多闻，自古喜穿凿。
窗前
赵崇嶓（宋代）

窗前寻丈地，种得一株梅。
明月清风我，红尘不复来。
东湖晚步洪恩桥海棠洞三首 其三
陈杰（宋代）

百花洲前万柳堤，一川红绿醉春时。楼台忽断见西爽，莺燕正深闻子规。
梅花十绝句 其三
赵蕃（宋代）

断崖脩竹是吾庐，亦有梅花手自锄。岁晚平安久无报，不知春到又何如。
和赵子俊閒居十首 其九
牟巘（宋代）

衣短不及骭，发短不满梳。惟有忧世心，皇皇此生俱。

鲋鱼呼辙忧，微湿以相濡。斗水旦夕急，岂与人意殊。

试诵反招隐，愿无怀故居。墨突何曾黔，行矣勿踟蹰。
行香子 问修行门户
刘志渊（金朝）

道体平平。瞽者难行。觅边徼、执法功精。贪游异路，昧却前程。启诸人，高着眼，认无生。湛湛澄澄，酝酿惺惺。启天门、地户牢扃。阳升邃路，高越神京。过层楼，归空土，结丹成。
棕笋
张镃（宋代）

庭阶少幽蔚，树石聊森陈。海棕最先来，相看两经春。

风枯黄发短，雨老苍皮皴。叶添朝暮层，尚欠著语新。

阴霖歘几月，芳苞吐轮囷。尝闻肤毳间，若笋味可珍。

使其姿柔媚，未必藏甘淳。耐馋不忍剖，是乃吾术仁。

诗人例虚谈，夸衒母谆谆。缘木而得鱼，虑贻俗子嗔。
铁砧山吊郑延平
郑家珍（清代）

风云彷佛护灵旗，忠节曾闻此驻师。漫说归东鲸应谶，空传吊古凤来悲。

耿恭昔下甘泉拜，宋启终歌彼黍离。眢井犹存波不起，苔痕斑驳认残碑。
适一峰在众峰中特秀然不识其名
王履（宋代）

物不自名名于人，有名何似无名真。
此峰偶尔忘主宾，桓伊吹笛王猷闻。
我今别汝汝不语，却昔相随与相处。
傥然有客问何名，请上山头自寻去。
七月十三夜用灯牌字韵凑成一诗与诸宾一笑
文天祥（宋代）

赤壁当年赋子虚，西风忽复到菰蒲。
蟾蜍影里千秋鉴，蟋蟀声中七月图。
诗思飘飘入云汉，歌声隐隐动江湖。
万家箫鼓连灯火，见说来年此事无。
古兴
李新（宋代）

谓言冥飞鸿，四郊绝纲罟。
生命法朝菌，义骖莫停组。
山中岂久留，迅反无自苦。
和单令
胡寅（宋代）

曾步雩风咏晚春，肯教清镜受纤尘。
诗书渐与心为一，文字终惭笔有神。
弈局不争先后手，醉乡常值圣贤人。
得时花卉千千状，须倩能诗为写真。
溪汛浮桥屡解
韩淲（宋代）

潢潦涨梅润，五月三解桥。浸淫人尚可，恐汎新插苗。

传闻钱塘湖，闵雨宸虑焦。玉帛走群望，虎头潭荡摇。

如何千里间，阳阴犹未调。干戈或底定，丰穰苏瘵凋。

郊居茅茨湿，不过日寂寥。饥寒自常事，鸡鸣复萧萧。
杂咏一百首·荀陈
刘克庄（宋代）

彧作操谋主，群为丕上公。
暮年翻有愧，膝上与车中。
满江红·汉水东流
辛弃疾（宋代）

汉水东流，都洗尽，髭胡膏血。人尽说，君家飞将，旧时英烈。破敌金城雷过耳，谈兵玉帐冰生颊。想王郎，结发赋从戎，传遗业。
腰间剑，聊弹铗。尊中酒，堪为别。况故人新拥，汉坛旌节。马革裹尸当自誓，蛾眉伐性休重说。但从今，记取楚楼风，庾台月。
怀人
张溥（明代）

江鲤应难制，冥鸿不可招。落梅歌一曲，风雨夜潇潇。
偈颂五十一首
释大观（宋代）

不动本位，瑞应人间。
冠群灵而首出，摄大千於毫端。
万彙熙熙兮春台之乐，万邦纳纳兮磐石之安。
逍遥咏 其十三
赵炅（宋代）

乾坤常运转，兀兀见众生。利物终相应，施为愿要精。

身慵何隐遁，舌辩谩纵横。种性归真理，因缘有重轻。
山泉（一作李才江诗）
杨发（唐代）

半空飞下水，势去响如雷。静彻啼猿寺，高陵坐客台。

耳同经剑阁，身若到天台。溅树吹成冻，邻祠触作灰。

深中试榔栗，浅处落莓苔。半夜重城闭，潺湲枕底来。
题竹轩
释文珦（宋代）

窗前有修竹，道人心自足。
清风入诗肠，何用五鼎肉。
赠周生阶自安福无仆而来
湛若水（明代）

无仆无朋独自身，影行潭底月三人。春粮千里求仁去，到了还归自已仁。
忆又儒弟
圆能（清代）

野水新添曲槛多，无端世事怅蹉跎。西风万里归人少，明月遥天一雁过。

祇为壮游羁瘴海，不堪老眼盼山河。心情已逐秋容减，何日相期话薜萝。
见儿侄唱酬次韵五首
苏辙（宋代）

芝兰生吾庐，一雨一增蒨。
本亦何预人，怀抱终眷眷。
老傅时已迫，尘垢日须浣。
永惭旧文书，展读不终卷。
和宋宪乙丑元夕韵
何澹（宋代）

三神山中隔凡尘，箫鼓喧阗午夜声。
十里绮罗开翠幕，一天星夜不层城。
也知故国风光丽，尤喜新元谷价平。
衰朽尚容陪二妙，不妨欹侧到天明。
题僧子温画水墨蒲萄
周弼（宋代）

袅袅多应半熟时，落斜高挂冷攒枝。
分明记得山窗下，一架寒藤带雨垂。
慈恩寺起上人院
武元衡（唐代）

禅堂支许同，清论道源穷。起灭秋云尽，虚无夕霭空。

池澄山倒影，林动叶翻风。他日焚香待，还来礼惠聪。
采荔子十绝
刘克庄（宋代）

传得上林种，曾于艮岳栽。
吾君无嗜好，不贡一株来。
送裴仲孺为太和尉
邹浩（宋代）

波涛几千里，汹汹东南注。故人帆北风，绝意蛟龙怒。

孤州何处城，几尽长江路。鸿雁方来飞，霜雪且凝冱。

夜旦耳目中，动与客心忤。况乃青云姿，四十困不遇。

有室常罄悬，未免折腰去。命也天造之，智力岂其预。

端能一判然，楚越犹跬步。崖边晚分携，君颜湛如故。
题四皓子期子猷太白四图 其一
杨士奇（明代）

万叠青山外，林居頫涧滨。翛然四老者，知是茹芝人。
过冲寂观
蒋璨（宋代）

惯见琳宫全盛时，朅来荒梗倍伤恓。
虚堂不复瞻遗迹，败壁才容觅旧题。
帝傅前修皆榘矱，云孙后裔合攀跻。
兴衰补弊应商略，徙倚修廊日欲西。
重午于潜道中
吴锡畴（宋代）

逢人篸艾知重午，漫把青钱问酒杯。
岂是醉狂慵吊古，独醒不禁客愁来。
赠高邮尉郭奉世
刘弇（宋代）

好样仙曹斗野西，不将颜色傍人低。由来胸腹开濛汜，故有篇章照黑蹄。

采捧挂门虚昼警，鸱夷浮客趁秋跻。风胡去世纯钩蛰，谁取吹毛莹鸊鹈。
水龙吟 寄留守无愧文
晁补之（宋代）

满湖高柳摇风，坐看骤雨来湖面。跳珠溅玉，圆荷翻倒，轻鸥惊散。

堂上凉生，槛前暑退，罗裾凌乱。想东山谢守，纶巾羽扇，高歌下、青天半。

应记狂吟司马，去年时、黄花高宴。竹枝苦怨，琵琶多泪，新年鬓换。

常恐归时，眼中物是，日边人远。望隋河一带，伤心雾霭，遣离魂断。
贺内侄钱北江乡试中式六首 其一
瞿士雅（清代）

春风濯濯柳容仪，一战文场拔赵旗。

孤进自今开道路，英才咸喜遇明时。十年未称平生意，一日承恩天下知。

无限春光言不得，路旁花笑景迟迟。
五杂组诗二首 其二
胡应麟（明代）

五杂组，芝为盖。往复还，咸阳塞。不获已，见褦襶。
书汤兄诗卷后并呈丹阳大夫三首
刘宰（宋代）

令尹胸襟隘五湖，狂言时肯听迂儒。
未知他日翘材馆，可著当年郑介夫。
贺郑丞相
厉寺正（宋代）

贵极台衡世莫京，依然璧水一儒生。
只将无限宽洪意，上为皇家致太平。
金国贺正旦使人到阙紫宸殿宴致语口号 其一
真德秀（宋代）

榆关玉塞静无尘，嘉定如今第四春。两国交驰通好使，八荒同作太平人。

翠鼍鼓奏娱嘉客，白兽樽浮赏谏臣。圣历从兹天共远，年年玉帛会枫宸。
谢潘端叔惠红梅
楼钥（宋代）

缟裙练帨玉为肌，谁点微頳向北枝。
若使罗虬见颜色，定须将此比红儿。
梦句
苏泂（宋代）

元日新春又一年，剡溪仍是旧山川。
白头野叟无时事，独自寻僧雪满船。
休日
宋祁（宋代）

病粟支离月有储，汉家汤沐许家居。
材同曲社真无用，拙比河家恐有馀。
半夜羁魂随鹤警，九秋嘶腹共蝉虚。
谁言舐痔非长策，却得君王五乘车。
上塘值清明八首
曹勋（宋代）

客路逢寒食，划船闹水干。
娇云易得雨，暴冷不成寒。
白水连天去，繁桃触目看。
朝来有家信，稚子报平安。
送贤师往泸州为两驱乌乞度牒钱颂
黄庭坚（宋代）

一凤将两雏，往乞五色羽。
谁有大势力，成此拮据心。
若无出家心，勤苦难成就。
但令发弘誓，谁不起慈悲
答陈醒庵（二首）
刘珏（明代）

画舫频过柳外庄，南溪原得近东阳。
风来绝涧水无迹，月到空山树有光。
愁里得诗如老杜，醉中挥墨过颠张。
别来两月无清约，孤负寒梅一度香。
次及甫入峡杂咏·峡口
洪咨夔（宋代）

山隘留天少，江迂占地多。
风梢猿自挂，露草虎曾过。
坐客犹吴语，行人尽楚歌。
川妃澜浪甚，着语试谁何。
题蜀道难图
郑起潜（宋代）

蜀道难从古，于今分外难。江山风景在，忍把画图看。
初夏寄夏煦园
万廷苪（清代）

只合顽金铸阆仙，当歌犹得故人怜。置书怀袖将三岁，作嫁裁衣竟十年。

到岸山光看雨后，过江人物想风前。登临是处成陈迹，粥饭抛时再问缘。
刺诡
区大枢（明代）

大易崇易简，小雅称正直。德业亮天地，福禄绥邦国。

师师风渐邈，寅恭谊寖忒。谈笑类优俳，机锋不可测。

平胸藏鳞甲，周道树荆棘。涂面事贵人，竿牍匪时入。

猱升讵无因，茑施阴有力。闪烁千万端，变幻如鬼蜮。

我想贤哲衷，青天并皎日。精白对友朋，靖共修厥职。

焉用兹诡遇，难逃众目识。穷达况有命，显膴何必得。

伤哉无耻徒，何为长太息。
答朱云岑书题后
金朝觐（清代）

风檐校艺日初长，燕寝凝香未底忙。且为郊行迟命驾，有怀良友写心藏。
修香山寺记
白居易（唐代）

洛阳四野，山水之胜，龙门首焉。龙门十寺，游观之胜，香山首焉。香山之坏，久矣。楼亭骞崩，佛僧暴露，士君子惜之，余亦惜之。佛弟子耻之，余亦耻之。顷，余为庶子宾客，分司东都。时性好閒游，灵迹胜概，靡不周览。每至兹寺，慨然有葺完之愿焉。迨今七八年，幸为山水主，是偿初心、复始愿之秋也。似有缘会，果成就之。噫。予早与元相国微之，定交于生死之间，冥心于因果之际。去年秋，微之将薨，以墓志文见托。既而，元氏之老状，其臧获舆马、绫帛、洎银鞍、玉带之物，价当六七十万，为谢文之贽，来致于余。余念平生分文不当，辞贽不当纳。自秦抵洛，往返再三，讫不得已。回施诸寺，因请悲知僧清閒主张之。命谨干将士复掌治之。始自寺前，亭一所，登寺桥一所，连桥廊七间。次至，石桥一所，连廊六间。次东佛龛，大屋十一间。次南宾院堂一所，大小屋共七间。凡支坏补缺，垒隤覆漏，圬墁之功必精，赭垩之饰必良，虽一日必葺，越三月而就。譬如长者坏宅，郁为导师化城。于是龛像无澡湿陊泐之危，寺僧有经行晏坐之安。游者得息肩，观者得寓目。关塞之气色，龙潭之景象，香山之泉石，石楼之风月。与往来者，一时而新。士君子、佛弟子，豁然如释，憾刷耻之为。清閒上人与余及微之，皆夙旧也。交情愿力尽得知之，憾往念来，欢且赞曰：凡此利益皆名功德，而是功德当归微之。必有以灭宿殃荐冥福也。予应曰：呜呼。乘此功德，安知他劫，不与微之结后缘于兹土乎。因此行愿，安知他生，不与微之同游于兹寺乎。言及于斯，涟而涕下。唐太和六年八月一日，河南尹太原白居易记。
水调歌头（甲辰九月十五日夜饮独乐见山台坐中作）
赵鼎（宋代）

屋下疏流水，屋上列青山。先生跨鹤何处，窈窕白云间。采药当年三径，只有长松绿竹，霜吹晚萧然。举酒高台上，仿佛揖群仙。

转银汉，飞宝鉴，溢清寒。金波万顷不动，人在玉壶宽。我唱君须起舞，要把嫦娥留住，相送一杯残。醉矣拂衣去，一笑渺人寰。
元日祀坟道中
韩琦（宋代）

新元先陇遂伸虔，荒岁嗟逢众食艰。比户生涯皆墨突，几家林木似牛山。

三阳已泰春来懒，六幕虽昏雪尚悭。道殣寖多无力救，据鞍衰叟只惭颜。
题刘观察纯斋忏心图
黄易（清代）

身经万里头初白，名已千秋心自清。慧业忏除禅味好，筼筜深处听泉声。
拟怀锡山药名离合二首 其一
弘历（清代）

九龙忆得春光淡，竹径僧房有路通。草色铺茵香蓊郁，金轮顶礼法云中。
遗荥阳公
杨克一（宋代）

雨绿霜红郭外田，山浓水澹欲寒天。参军抱病陪清赏，一檄呼归亦可怜。
失题一首
苏轼（宋代）

读书头欲白，相对眼终青。
身更万事已头白，相对百年终眼青。
看镜白头知我老，平生青眼为君明。
故人相见尚青眼，新贵如今多白头。
江山万里将头白，骨肉十年终眼青。
次韵王子钦春望二首 其二
孙觌（宋代）

万木阴中锁泬寥，晨门跋马听萧萧。故人自欲分茵去，逐客何妨折简招。

共对春风班露草，却随明月下溪桥。击鲜故有诸郎在，三尺银刀贯柳条。
从猎三首 其三
韩偓（唐代）

蹀躞巴陵骏，毰毸碧野鸡。忽闻仙乐动，赐酒玉偏提。
过崇胜院
莫若冲（宋代）

首岁融春卜有秋，晓行犹自索貂裘。
身閒暂脱微官缚，市隐何如此地幽。
一水相望三里近，十年重到片时留。
买田拟作终焉计，直是飘然不系舟。
送苏元藻
周紫芝（宋代）

苏侯新拜外台官，目送扁舟杳霭间。我亦漫同千里月，天教饱看七州山。

欲知此别无穷恨，政坐相逢一笑闲。携酒却来湖上寺，不堪重对小孱颜。
高允
徐钧（宋代）

直史称诬是诳君，事同罪异愧全身。
谁言矫矫无风节，大胜声嘶股栗人。
次宋省斋菊花五绝
杨公远（宋代）

千花万卉已俱亡，独占秋光点点黄。
露冷霜浓难著脚，甘心宁耐此荒凉。
湖上晚归
董正扬（清代）

拗得花枝插锦鞯，断桥东畔水亭边。柳阴人系罱泥艇，荷径僧摇盏饭船。

古寺钟声催暮色，夕阳楼影浸湖烟。归来携取清溪石，供向云窝伴醉眠。
和徐敬伯知县别喻伯经韵
徐侨（宋代）

深院杨花闲暇，小亭林影清微。
忙里不知客去，病中无柰春归。
送李运使学士赴阙十咏 其六
赵抃（宋代）

早擅云间誉，尝登月里名。十轮门袭庆，万石世传荣。

待继开宾閤，聊为拥使旌。绩成今第一，归作汉公卿。
偈颂二十五
释智遇（宋代）

春风如刀，春雨如膏。
衲僧门下，何用忉忉。
感遇二十五首 其四
张耒（宋代）

世无英霸器，俚叟诵诗书。不能静丘民，安用称唐虞。

堂堂赞皇公，龙变谁可拘。邂逅逢可人，奋身为谋谟。

草书救深州，元翼终就屠。谁能叱邸吏，奸将立改图。

天方去大和，拔公去其都。十年奇才论，独智羞群愚。
铁壁
释普宁（宋代）

刚然隔断太虚空，缝罅浑无拶不通。
顽钝碓夫觑不破，倩人书处转乖宗。
夏日雨晴过宗上人房
释德洪（宋代）

仲夏林木深，古寺雨初足。殿阁风瓯鸣，閒庭草空绿。

小轩试凭几，解箨爱新竹。点笔记题诗，粉色不受触。

道人有佳处，面数良以熟。翛然亦无营，来往相追逐。

此时偶相值，一笑天宇局。何当烹壑源，看此粟米粥。
四用韵十首
杨公远（宋代）

因循身渐老，性懒谒王侯。
尝到新蓝尾，翻余旧历头。
春来虽可喜，岁去抑何愁。
桃板书联句，三平二满休。
宫词 其九十
张公庠（宋代）

上林随驾赏芳辰，曲赐黄封腊味醇。供帐不须劳幕士，垂杨为盖草为茵。
石榴
李商隐（唐代）

榴枝婀娜榴实繁，榴膜轻明榴子鲜。
可羡瑶池碧桃树，碧桃红颊一千年。
成侍者求颂
释正觉（宋代）

真源不皱风，月兔影澄水。
枯情但恬如，默默饱禅味。
家风乃廓然，当年第一义。
机轮转有方，万化出弹指。
上南行十二首
方回（元代）

谈笑复谈笑，竟忘早与晚。
翩翩凌深波，恍惚度层巘。
醉身但觉轻，归路不知远。
人生常如兹，百年亦易遣。
沙丘
王寂（南北朝）

白璧沈江夜鬼呼，明年当是祖龙殂。海中童子无消息，坐待长生岂不迂。
寄然
许棐（宋代）

镜潭炯炯秋无底，著一纤云也是多。禅外当无些子事，如何犹有作诗魔。
宿玉观次斯远韵
赵蕃（宋代）

吾曹肮脏姿，共此高深趣。
要休车马罢，岂为仙佛驻。
红蕖照阶除，翠竹森庭户。
今夕且幽期，明朝尚征屦。
题树二绝句
木泾（明代）

异鸟娇花不奈愁，湘帘初卷月沉钩。
人间三月无红叶，却放桃花逐水流。
冬青花
林景熙（宋代）

冬青花，花时一日肠九折。
隔江风雨晴影空，五月深山护微雪。
石根云气龙所藏，寻常蝼蚁不敢穴。
移来此种非人间，曾识万年觞底月。
蜀魂飞绕百鸟臣，夜半一声山竹裂。
句
白麟（宋代）

三峨影漾沧浪裹，万景烟笼缥缈中。
晚渡
文天祥（宋代）

青山围万叠，流落此何邦。
云静龙归海，风清马渡江。
汲滩供茗碗，编竹当蓬窗。
一井沙头月，羁鸿共影双。
熊积道桂轩
朱松（宋代）

觅种老蟾窟，培根芹水傍。书灯移素影，诗笔带馀香。

家计传韦业，孙枝继郤芳。山川供秀润，兰玉竞辉光。

那把攀云手，空持种树方。嗟无月胁句，恶语污君梁。
论螳螂形
贾似道（宋代）

身狭牙尖大肚皮，脚前乔立仰头窥。
此蛩不问青黄色，鬭到深秋必定输。
阮郎归 咏纸衣
王哲（金朝）

蔡伦助造阮郎归。於身显纸衣。新鲜洁净世间稀。隔尘劳是非。琼表莹，玉光辉。霜风力转微。寒威战退达天机。白云自在飞。
送张器判官
刘敞（宋代）

王国推多士，闻名二十年。白头倾敝盖，珠履尚宾筵。

礼乐期先进，功名望昔贤。激昂知己晚，意气歘飘然。
二十立夏下旬犹春月也作留春诗十首 其三
郭之奇（明代）

云满前山欲蔽天，林光岭色竞芊芊。幽岩绿染苔中石，阴壑苍流草上泉。

欲望芳菲迷处所，长依黯淡作周旋。临阶点点伤心滴，尽日愁人眼共穿。
菩萨蛮·五云深处蓬山杳
李之仪（宋代）

五云深处蓬山杳。寒轻雾重银蟾小。枕上挹余香。春风归路长。
雁来书不到。人静重门悄。一阵落花风。云山千万重。
常州道中逢王百谷
王世贞（明代）

微名总愧尺书求，况遇相如已倦游。席帽初抛燕市日，隐囊徐坐晋陵秋。

人中变色偏谈虎，老去全身且应牛。纵得量移君不羡，好携双桨待沧洲。
涌云楼雨二首 其一
赵秉文（金朝）

片云头上一声雷，欲到冠山风引回。窗外忽传林叶响，坐看飞雨入楼来。
渔子
胡宏（宋代）

小舟游漾占江天，家在芦花一缕烟。
最是好风明月夜，棹讴相应亦忘筌。
和颜长官百咏·城市
朱继芳（宋代）

山人只合住山中，入得城来调不同。
满面红尘无处避，手携白羽障西风。
西江月·啸庐小照
曾廉（清代）

五十年来旧事，同吟池上梅花。而今清泪落悲笳。

谁说词林风雅。

盈颔虽飘白雪，养神不用丹砂。苍颜稍瘦目光加。

却老奇方无价。
赋虚谷黄子羽所藏吴山西墨兰三章
陈著（宋代）

虚谷兮明阳，纷百草兮树千章。
馨香兮自将，兰之有兮何蕙茝之敢芳。
登飞泉寺
吴革（宋代）

石磴盘空逼汉槎，凭栏睇盼渺天涯。穹窿巧凿三千界，瀑泻狂飞百里家。

歌鸟当檐喧丽日，薰风拂座舞岩花。不须更觅蓬莱胜，此地登临亦足誇。
石洞歌访叶化甫先生不值作此寄之
刘克治（明代）

丈人昔日栖朱明，静结茅庐倚翠屏。丈人今日居石洞，琼树瑶花手自种。

玉童来授三秀草，素女邀乘九苞凤。我来濯缨洗耳池，山灵为我回春姿。

泉声如沸石欲裂，天地异色云不飞。主人不见来何迟，枕石漱流自咏诗。

洞天福地何萧爽，岁月重来未有期。
题瑞岩惺惺石
谢伋（宋代）

宁复露棱角，明心不受欺。
千年谁可转，空照是宗师。
释大方广佛华严经贤首菩萨赞佛偈
释遵式（宋代）

见有临终劝念佛，及示尊像令瞻敬。
俾于佛所深归仰，是故得成此光明。
访昙师
赵汝燧（宋代）

道人云外住，小径入庵幽。干老梅逾瘦，林疏竹自脩。

拣茶相伴煮，补线且停抽。此事如何说，下山归去休。